Diari Oficial de la Generalitat Valenciana


Sumari del DOGV 6758, del 20-04-2012 (2012/3815)

RESOLUCIÓ de 22 de març de 2012, de la presidenta de l'Institut Valencià de la Música, per la qual es convoquen beques per al perfeccionament de jóvens músics, durant l'any 2012 i el curs acadèmic 2012/2013.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6758

Data del DOGV
:   20-04-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/3815


Data del document
:   22-03-2012

Organisme emissor
:   Institut Valencià de la Música

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 22 de març de 2012, de la presidenta de l'Institut Valencià de la Música, per la qual es convoquen beques per al perfeccionament de jóvens músics, durant l'any 2012 i el curs acadèmic 2012/2013. [2012/3815]
La Llei 2/1998, de 12 de maig, Valenciana de la Música, crea l'Institut Valencià de la Música (IVM), com a ens públic adscrit a l'actual Conselleria de Turisme, Cultura i Esport que té com a objectiu la planificació, execució i coordinació de la política cultural de la Generalitat en el camp de la música i en l'àmbit de les seues competències.
A més, i dins de les mesures de foment de la cultura musical, la Llei Valenciana de la Música establix programes de concessió d'ajudes per a assistència a cursos, seminaris i trobades de perfeccionament tècnic i artístic per als músics que tinguen condicions adequades per a això.
Amb esta finalitat, l'Institut Valencià de la Música convoca beques per al perfeccionament de jóvens músics, durant l'any 2012 i curs acadèmic 2012/2013, a fi de contribuir a la millora de la formació tècnica i musical dels músics valencians.
Per tot això i fent ús de la facultat que em conferix l'article 8 de la Llei 2/1998 i l'article 6.2 i 3 del Decret 130/2000, de 5 de setembre, del Govern Valencià, que aprova el Reglament de Funcionament i Organització de l'IVM, així com atenent al que disposa l'article 7.3 del Decret 132/2009, de 4 de setembre, del Consell, pel que es regula la concessió de beques, i atenent, igualment, al que disposa la Llei 38/2003, de 17 de novembre, General de Subvencions i el seu Reglament, aprovat per Reial Decret 887/2006, de 21 de juliol, resolc:
Primer
Convocar la concessió de beques, en règim de concurrència competitiva, per al perfeccionament de jóvens músics, en centres nacionals i internacionals i/o amb professors de reconegut prestigi, durant l'any 2012 i curs acadèmic 2012/2013 i aprovar les bases per les quals es regirà i model de sol·licitud que s'acompanyen a esta resolució.
Segon
L'import global màxim a concedir serà de 66.290 euros, i es farà efectiu amb càrrec a la línia de subvenció SE000070, del capítol IV del pressupost de l'Institut Valencià de la Música per a l'any 2012.
Tercer
La present convocatòria, de conformitat amb l'article 3.4 i el 7.4 del Decret 147/2007, de 7 de setembre, del Consell, pel que es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV núm. 5596, d'11 de setembre), està exempta de notificació a la Comissió Europea per no ser-li d'aplicació l'article 107, apartat 1, del Tractat de Funcionament de la Unió Europea (TFUE), en la mesura que no afecta els intercanvis comercials entre els estats membres.
DISPOSICIÓ ADDICIONAL
Única
S'autoritza a la directora gerent de l'Institut Valencià de la Música a dictar les resolucions que requerisca l'aplicació del que disposa la present resolució, amb reserva per a l'òrgan convocant de les facultats a què es referixen els articles 9.1 i 13 del Decret 132/ 2009, de 4 de setembre, del Consell, pel que es regula la concessió de beques.
DISPOSICIÓ FINAL
Única
La present resolució produirà efectes l'endemà de la seua publicació en el Diari Oficial de la Comunitat Valenciana.
Segons el que disposen els articles 107, 116 i 117 de la Llei 30/1992 de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, el present acte que posa fi a la via administrativa, podrà ser recorregut potestativament en reposició o bé cabrà plantejar directament recurs contenciós administratiu en els terminis i davant dels òrgans que s'indiquen a continuació:
a) El recurs de reposició haurà d'interposar-se davant de la presidenta de l'Institut Valencià de la Música en el termini d'un mes a comptar de l'endemà de la seua publicació.
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació.
València, 22 de març de 2012.- La presidenta de l'Institut Valencià de la Música: Lola Johnson Sastre.
Bases de la convocatòria de beques per a l'assistència a cursos de perfeccionament de jóvens músics, durant l'any 2012 i curs acadèmic 2012/2013
Primera. Objecte
La concessió d'estes beques té com a objecte facilitar l'assistència a cursos de perfeccionament musical durant l'any 2012 i curs acadèmic 2012/2013 en les condicions i casos previstos en la present convocatòria.
Segona. Beneficiaris
1. Podran sol·licitar estes beques les persones físiques que reunisquen els requisits següents:
a)) Ser espanyol o nacional d'un estat membre de la Unió Europea i ser resident en qualsevol municipi de la Comunitat Valenciana, almenys durant els cinc anys anteriors a la publicació de la present convocatòria.
b) No haver complit vint-i-huit anys l'últim dia del termini establit per a la presentació de les sol·licituds. Per a les modalitats de direcció d'orquestra, direcció de cor, cant i composició, este límit s'elevarà a trenta-tres anys. Este requisit de límit d'edat, no s'exigirà en el cas que el sol·licitant haguera disfrutat d'una beca de perfeccionament semblant en qualsevol de les dos convocatòries anteriors.
c) Estar en possessió de la titulació superior de música o cant, en qualsevol de les seues especialitats. També podran optar a estes beques els que estiguen matriculats en l'últim curs de la seua especialitat instrumental o vocal.
d) Excepcionalment i subsidiàriament, podran optar a estes beques els aspirants que, sense posseir les titulacions referides, acrediten una trajectòria professional i artística d'especial interés en el camp de la interpretació musical. La Comissió Tècnica Avaluadora citada en la base quinta, en atenció a la documentació assenyalada en els apartats a), c) i d) de la base quarta, 3, i al seu caràcter extraordinari, decidirà si admet o no les sol·licituds d'estos casos excepcionals.
e) No trobar-se en cap de les circumstàncies relacionades en l'apartat 2 de l'article 13 de la Llei General de Subvencions, que es concreten en el model de declaració responsable inclòs en l'apartat M del model de sol·licitud.
Els sol·licitants hauran de reunir els requisits exigits en les bases de la convocatòria al terme del termini de presentació de sol·licituds establit en la base quarta.
2. Donat l'objecte d'esta convocatòria, en cap cas es concediran beques per a cursar estudis dirigits a l'obtenció de titulació acadèmica de grau i postgrau a Espanya, incloent els programes de mobilitat Erasmus. De la mateixa manera, tampoc es concediran estes beques per a estudis de grau i postgrau (Màster i doctorat) que puguen ser convalidats a Espanya en l'àmbit de l'Espai Europeu d'Educació Superior.
3. Estes beques es concediran exclusivament a persones físiques i seran indivisibles. La duració màxima s'establix en un curs acadèmic o any natural, si és el cas.
4. Quedaran exclosos els sol·licitants que hagen rebut fins en tres ocasions o més, en els últims set anys, una beca semblant en el seu instrument o especialitat, en anteriors convocatòries de l'IVM per al perfeccionament musical.
5. Quedaran exclosos els sol·licitants que exercisquen activitats musicals professionals amb dedicació plena, com a professors de conservatoris o centres d'ensenyança musical i instrumentistes d'orquestres, bandes o agrupacions professionals.
Tercera. Modalitats, nombre màxim i dotació d'estes beques
La dotació d'estes beques es fixarà en funció d'estes dos opcions:
- Modalitat A): fins a un mes de duració, que deurà necessàriament correspondre a l'any 2012, en centres de formació i perfeccionament nacionals i internacionals i/o amb professors de reconegut prestigi, un màxim d'1.000 euros per beca, destinant-se a esta modalitat un màxim de 2.000 euros. L'import no disposat, cas de no adjudicar-se en la seua totalitat, passarà a la Modalitat B.
- Modalitat B): fins a un any de duració, que coincidirà amb l'any de convocatòria o curs acadèmic 2012/2013, en centres de formació i perfeccionament nacionals i internacionals i/o amb professors de reconegut prestigi, un màxim de 6.000 euros per beca, destinant-se a esta modalitat el crèdit restant.
Es concediran fins a un màxim de 2 beques de la modalitat A) i 20 beques de la modalitat B), de les que es reservarà un quota mínim de tres per als sol·licitants que desitgen treballar amb un professor de reconegut prestigi, per l'import màxim, en conjunt, de 66.290 €euros de la línia de subvenció SE000070 del capítol IV del pressupost de l'IVM per a l'any 2012.
Quarta. Presentació de sol·licituds
1. El termini de presentació de sol·licituds serà de 20 dies hàbils a comptar del següent al de la publicació de la present convocatòria en el Diari Oficial de la Comunitat Valenciana.
2. Les sol·licituds dirigides a l'Institut Valencià de la Música, podran presentar-se en l'Institut Valencià de la Música, en plaça de Viriat s/n, 46770 València; en la Conselleria de Turisme, Cultura i Esport, av. de Campanar, 32, 46156 València i en les direccions territorials de Turisme, Cultura i Esport de: Alacant (c/ Carratalá, 47, 03345 Alacant), Castelló de la Plana (av. del Mar, 23, 12287 Castelló de la Plana) i València (plaça de Viriat, s/n, 46962 València). Igualment, utilitzant qualsevol dels mitjans previstos en l'article 38.4 de la Llei de Règim Jurídic de les Administracions Públiques i del Procediment Administratiu Comú, justificant la data d'imposició de l'enviament en l'oficina de correus o presentació en el Registre i anunciant a l'Institut Valencià de la Música la remissió de la sol·licitud, per mitjà de fax (al número 309 772 544) o telegrama en el mateix dia, només als efectes organitzatius.
Així mateix, la sol·licitud podrà presentar-se per via telemàtica a través de la seu electrònica de la Generalitat, PROP, en la següent URL: . En este cas, la sol·licitud s'omplirà amb l'aplicació informàtica establida a este efecte i el sol·licitant haurà de disposar de firma electrònica de ciutadà emesa per l'ACCV: o DNI electrònic.
3. Les sol·licituds hauran d'omplir-se necessàriament de conformitat amb el model de sol·licitud que s'adjunta a esta convocatòria, acompanyant-se dels documents o certificacions, originals o fotocòpies degudament compulsades, a què es fa referència en cada capítol del model de sol·licitud, i hauran de desenrotllar els punts següents:
a) Titulació i expedient acadèmic en què s'indique l'últim curs realitzat, així com les qualificacions obtingudes en el grau superior de l'instrument i, si és el cas, els premis fi de grau obtinguts.
b) En el cas que la sol·licitud siga per a l'estranger, el sol·licitant haurà d'indicar els idiomes que coneix i el seu respectiu nivell de coneixement.
c) Relació de cursos de perfeccionament i altres activitats de formació realitzats respecte de l'instrument que es desitja perfeccionar, amb expressió del curs, centre d'impartició, any de realització i nombre d'hores lectives.
d) Memòria explicativa de l'experiència artística i les principals activitats realitzades en agrupacions orquestrals, de cambra i com a solista.
e) Memòria explicativa del programa de treball de perfeccionament a desenrotllar pel sol·licitant
f) Estimació econòmica justificada i desglossada dels gastos previstos per a viatge i transport intern en el país de destí; allotjament i estada; manutenció; matrícula i gastos acadèmics.
g) Haurà de fer-se constar, les subvencions o beques que s'hagen sol·licitat o hagen sigut atorgades per a este mateix programa de treball per altres administracions o ens públics o privats. De no haver-se sol·licitat, manifestarà que «cap».
h) Relació de beques o ajudes rebudes en els cinc últims anys d'Institucions Públiques o Privades per a realitzar cursos d'ampliació o perfeccionament de la seua especialitat artística. De no haver-se rebut, manifestarà que «cap».
i) Qualsevol altre document o circumstància que, a juí del sol·licitant, puga servir per a valorar millor els seus mèrits, en relació amb els criteris de prioritat que s'establixen més avant.
Igualment, la sol·licitud haurà d'acompanyar-se de la documentació següent:
j) Prova acreditativa documental dels contactes realitzats pel sol·licitant, per a l'admissió en el centre o centres proposats en la sol·licitud per al desenrotllament del seu programa de treball de perfeccionament. Si esta admissió en el centre queda supeditada a una prova posterior, el sol·licitant haurà de superar-la per a poder ser beneficiari d'una beca. En el cas que se sol·licite la beca per a treballar directament amb un professor o mestre de reconegut prestigi, haurà d'acreditar-se per escrit la disponibilitat del mateix.
4. De la mateixa manera, els sol·licitants hauran d'omplir la declaració responsable del model de sol·licitud (apartat M) de no estar incurs en les prohibicions per a obtindre la condició de beneficiari, d'acord amb el que disposa l'apartat 2 de l'article 13 de la Llei General de Subvencions.
5. El sol·licitant haurà d'acreditar també que:
a) Es troba al corrent en el compliment de les obligacions tributàries, amb les administracions estatal i autonòmica, i enfront de la Seguretat Social. A este respecte, i de conformitat amb el que disposa l'article 5 del Decret 165/2010, de 8 d'octubre, del Consell, en el model de sol·licitud (apartat N) es farà constar l'autorització perquè l'òrgan instructor obtinga de forma directa, a través de certificats electrònics, l'acreditació del compliment de les obligacions tributàries i enfront de la Seguretat Social, de conformitat amb l'article 22.4 del Reial Decret 887/2006, de 21 de juliol, pel que s'aprova el Reglament de la Llei 38/2003, de 17 de novembre, General de Subvencions.
Si el sol·licitant no dóna esta autorització, haurà d'aportar els certificats de l'Agència Estatal d'Administració Tributària, de la Tresoreria General de la Seguretat Social i de les direccions territorials de la Conselleria d'Hisenda i Administració Pública, de trobar-se al corrent en el compliment de les seues obligacions amb les mateixes.
Queden exonerats de presentar l'esmentada documentació els beneficiaris de les beques o ajudes destinades expressament a finançar estudis en centres de formació pública o privats, quan es perceben directament per les persones individuals beneficiàries, d'acord amb el que disposa l'Orde de 30 de maig de 1996, de la Conselleria d'Economia i Hisenda.
b) Es troba empadronat en qualsevol municipi de la Comunitat Valenciana durant els últims cinc anys. A este respecte, i de conformitat amb el que disposa l'article 5 del Decret 165/2010, de 8 d'octubre, del Consell, en el model de sol·licitud (apartat N) es farà constar l'autorització perquè l'òrgan instructor obtinga de forma directa, a través de certificats electrònics, el d'empadronament.
Si el sol·licitant no donara esta autorització, si el domicili de l'interessat no consta en el Sistema de Verificació de Dades de Residència o el que consta és diferent de l'indicat, per al període de cinc anys assenyalat, se li requerirà perquè aportació el corresponent certificat.
Per al cas de residents amb més de 5 anys en qualsevol municipi de la Comunitat Valenciana que, per motius familiars o professionals, hagen canviat posteriorment el seu empadronament fora de la Comunitat Valenciana, durant un espai de temps, i hagen tornat recentment al seu empadronament original en algun municipi de la Comunitat Valenciana, sempre que es justifique adequadament, no serà exigible la residència continuada dels últims cinc anys.
c) S'ha presentat la Declaració de l'Impost sobre la Renda de les Persones Físiques de la unitat familiar en què es trobe integrat a efectes fiscals, corresponent a l'exercici fiscal de 2010, o que no es troba obligat a presentar l'expressada declaració. A este respecte, i de conformitat amb el que disposa l'article 5 del Decret 165/2010, de 8 d'octubre, del Consell, en el model de sol·licitud (apartat N) es farà constar l'autorització perquè l'òrgan instructor obtinga de forma directa, a través de certificats electrònics, l'expressada declaració o el certificat de trobar-se exempt de l'obligació de presentar-la.
Si el sol·licitant no dóna esta autorització, haurà d'aportar còpia de la Declaració de l'Impost sobre la Renda de les Persones Físiques de la unitat familiar en què es trobe integrat a efectes fiscals, corresponent a l'exercici fiscal de 2010, o certificat de l'Agència Estatal d'Administració Tributària, que acredite no haver presentat declaració.
6. Si la sol·licitud d'iniciació no reunix els requisits exigits o falta la documentació acreditativa, es requerirà a l'interessat perquè, en el termini de deu dies, esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició, prèvia resolució que es dictarà en els termes de l'article 42 de la Llei 30/1992, segons disposa l'article 71.1 d'idèntic cos legal.
La millora o esmena de la documentació haurà de presentar-se preferentment en l'Institut Valencià de la Música. En el cas de presentar-se per qualsevol altre mitjà o lloc previst en la LRJPAC, podrà comunicar-se a l'IVM, per mitjà de fax (al número 221 085 672) o telegrama, en el mateix dia de la seua presentació.
En tot cas la directora Gerent de l'Institut Valencià de la Música podrà requerir als sol·licitants perquè proporcionen qualsevol informació aclaridora que resulte necessària per a la gestió de la seua sol·licitud.
7. Les dades de caràcter personal continguts en l'imprés de sol·licitud seran inclosos en un fitxer per al seu tractament per l'IVM, com titular responsable del fitxer, en l'ús de les funcions pròpies que té atribuïdes i en l'àmbit de les seues competències. Igualment, els sol·licitants de beca podran exercir els drets d'accés, rectificació, cancel·lació i oposició, tot això de conformitat amb el que disposa l'article 5 de la Llei Orgànica 15/1999, de Protecció de Dades de Caràcter Personal (BOE núm. 298, de 14.12.1999).
Quinta. Instrucció del procediment de concessió de les beques. Comissió Tècnica Avaluadora
1. L'òrgan competent per a l'ordenació i instrucció del procediment de concessió de les beques és la directora gerent de l'Institut Valencià de la Música.
2. L'òrgan instructor, una vegada completats els expedients i realitzades les activitats d'instrucció pertinents traslladarà els mateixos a la comissió indicada en l'apartat següent.
3. Per a la valoració de les sol·licituds presentades, conforme prevé l'article 22 de la Llei General de Subvencions, es constituirà una Comissió Tècnica Avaluadora que adaptarà el seu funcionament a les regles generals que s'apliquen als òrgans col·legiats i que estarà presidida per la directora gerent de l'Institut Valencià de la Música, i integrada, a més, pel cap del Departament de Difusió i Ajudes, en qualitat de vicepresident, i per quatre vocals professionals de reconeguda solvència en el camp de la música, els directors dels tres Conservatoris Superiors de Música d'Alacant, Castelló i València, així com Vicente Llimerá, assessor en l'ISEACV.
Actuarà com a secretari, amb veu i sense vot, un administratiu d'este Ens Públic.
Esta Comissió estarà assessorada per especialistes per instrument o famílies instrumentals, si és el cas, en les audicions a què fa referència la base sexta, 2 i 3, en les que actuaran amb veu en qualitat d'assessors especialistes.
4. La Comissió Tècnica Avaluadora, atenent a les sol·licituds presentades, emetrà un informe d'avaluació d'acord amb els criteris de prioritat que s'enumeren en la base sexta, informe que quedarà incorporat en les actes de la comissió i on es deixarà constància succinta dels motius de la valoració i ponderació de les sol·licituds, així com la seua prelació de major a menor puntuació.
5. En qualsevol moment del procediment podrà instar-se al sol·licitant perquè òmpliga qualsevol tràmit, de conformitat amb el que preveu l'article 76.2 de la Llei 30/1992, per un termini de deu dies, amb els efectes determinats en esta norma.
6. L'òrgan instructor a la vista dels expedients i de l'informe i proposta de la Comissió Tècnica Avaluadora, formularà la proposta de resolució provisional, degudament motivada, que haurà de notificar-se als interessats de manera fefaent, amb trasllat per un termini de deu dies per a presentar al·legacions, prescindint-se d'este tràmit quan no figuren en el procediment ni siguen tinguts en compte altres fet ni altres al·legacions i proves que les adduïdes pels interessats. En este cas, la proposta de resolució formulada tindrà el caràcter de definitiva, elevant-la a la presidenta de l'Institut Valencià de la Música, òrgan competent per a resoldre la convocatòria.
Sexta. Criteris de prioritat. Determinació de la quantia de les beques
1. La Comissió Avaluadora tindrà en compte, en primer lloc, els següents criteris, per orde d'importància i amb la ponderació que s'establix:
A) Interés del programa de treball de perfeccionament presentat. La Comissió podrà establir per a les beques de la Modalitat B) la preferència dels programes de treball a desenrotllar en centres de perfeccionament de caràcter públic o privat, on es garantisca una prova d'admissió objectiva, vinculada a les potencialitats artístiques del sol·licitant. Es valorara l'adequació de l'acció formativa amb la projecció professional del sol·licitant. Fins a un màxim de 20 punts.
B) Expedient acadèmic del sol·licitant. Fins a un màxim de 15 punts.
C) Memòria de l'experiència artística i principals activitats realitzades fins a la data de presentació de la sol·licitud. Fins a un màxim d'11 punts.
D) Cursos i altres activitats de formació realitzats pel sol·licitant relacionats directament amb la seua especialitat instrumental o vocal. Fins a un màxim de 4 punts.
Per a la realització de la baremació, la Comissió Tècnica Avaluadora només podrà tindre en compte les dades aportades pels sol·licitants que hagen sigut degudament justificats per mitjà del suport documental exigit en esta convocatòria.
2. En segon lloc, la Comissió Tècnica Avaluadora convocarà una audició per als sol·licitants, notificant-se'ls el lloc, dia i hora, amb un mínim de 10 dies d'antelació. Podrà excepcionar-se l'audició en els supòsits de sol·licituds de Modalitat A), així com en les especialitats de direcció d'orquestra, direcció de cor o composició.
Els sol·licitants de nova beca per a un programa formatiu per al que ja hagen disfrutat de beca l'any anterior, també podran ser excepcionats de l'audició si així ho considera la Comissió, mantenint en este cas la puntuació obtinguda l'any anterior. No obstant això, serà el seu dret audicionar per a millorar la puntuació obtinguda.
Els sol·licitants en l'especialitat de composició hauran de presentar tres exemplars d'obres originals per a diferent plantilla orquestral o de cambra, per al seu estudi i valoració per la Comissió. Els sol·licitants en l'especialitat de direcció hauran de presentar un vídeo de visió frontal del director, on es puga valorar per la Comissió la tècnica de direcció de l'aspirant, amb fragments de dos obres com a mínim de diferents estils.
3. L'audició consistirà en la interpretació d'una obra obligada per instrument i una altra de lliure elecció. Les obres obligades per instrument són:
ARPA: Sonata (P. Hindemith)
CLARINET: Tres peces per a clarinet (I. Stravinsky)
CLAU: Partita núm. 5 BWV 829 (J.S. Bach)
CONTRABAIX: 1a Suite en sol major (Versió de François de Rabath, de J.S. Bach)
FLAUTA: Pièce, per a flauta sola (J. Ibert)
OBOÉ: Metamorfosi (B. Britten)
FAGOT: Concert en sib major KV 191 (W.A. Mozart)
GUITARRA: Capriccio Diabolico (Revisió d'Andrés Segòvia, de Mario Castelnuovo Tedesco)
LAUD: Las diferencias sobre guardame las vacas (L. Narváez) i Calata a la spagnuola (J.A. Dalça)
ÒRGAN: Tocatta i fuga en re menor (J.S. Bach)
PERCUSSIÓ: Improvisation & March, per a timbal (Elliot Carter). L'obra de lliure elecció ha de ser necessàriament de vibràfon o marimba.
PIANO: Polonesa- Fantasia .Opus 61 (F. Chopin)
SAXÒFON: Concertino de cambra (J. Ibert)
TIORBA: Suite (Preludi, Allemande, Gavotta, Gigue, Angloise), (R. de Visée)
TRAVERSO BARROC: Fantasia núm. 7 per a flauta sola en re major (G.P. Telemann)
TROMBÓ: Improvisació núm. 1 (E. Crespo)
TROMPA: Concert núm. 1, opus 11 (R. Strauss)
TROMPETA: Concert (Charles Chaynes)
TUBA: Concertino (J. Koetzier)
VIOLA: Suite núm. 3, en do major. OOV 7474 (J.S. Bach)
VIOLÍ: Concert núm. 4 en re major (1 moviment), (W.A. Mozart)
VIOLÍ BARROC: Sonata núm. 1 en sol menor, Adagio i Fuga, (J.S. Bach)
VIOLONCEL: Suite núm. 3, en do major EUE 6116 (J.S. Bach)
Donada la dificultat d'assenyalar obra obligada en l'especialitat de jazz, l'audició consistirà en la presentació d'un «estàndard» i d'una «composició pròpia» per a l'instrument del sol·licitant, amb la banda que es precise.
En l'especialitat de cant, l'audició consistirà en la interpretació d'un lied o cançó i d'una ària d'òpera o sarsuela, d'entre les del repertori de la seua corda, a proposta del sol·licitant.
4. Els resultats d'esta audició o proves substitutives en l'especialitat de composició o direcció, es valoraran fins a un màxim de 50 punts i constituiran el principal criteri per a la concessió de les beques.
Per al supòsit d'excepció d'audició (modalitat A) la Comissió atribuirà els 50 punts proporcionalment als criteris A), B), C) i D) del punt 1 d'esta base.
5. Per als sol·licitants membres de famílies nombroses es tindrà en compte el dret de preferència a què es referix l'article 11.a) de la Llei 40/2003, de 18 de novembre, de protecció a les famílies nombroses, desenrotllat en l'article 7.1 del seu Reglament (RD 1621/2005, de 30 de desembre), en els supòsits d'empat en la puntuació obtinguda.
6. Per a la determinació de la quantia de les beques es tindrà en compte en primer lloc la puntuació total obtinguda en relació amb els criteris de prioritat que antecedixen i la seua ponderació. En segon lloc, es consideraran els costos acreditats que supose el desenrotllament del programa de treball de perfeccionament proposat. Finalment, es valoraran els recursos econòmics dels sol·licitants, de manera que s'afavorisca la situació d'aquells que compten amb menors ingressos personals o familiars, i de manera especial, d'aquells que formen part de famílies nombroses oficialment reconegudes, si és el cas.
Sèptima. Resolució de la convocatòria. Terminis
1. La directora gerent de l'Institut Valencià de la Música elevarà la proposta de resolució definitiva a la presidenta de l'Institut Valencià de la Música, qui resoldrà esta convocatòria i disposarà la seua publicació en el termini de tres mesos comptats a partir de l'endemà al de la publicació de la resolució de convocatòria en el Diari Oficial de la Comunitat Valenciana.
La resolució inclourà un llistat de suplents relacionats per orde de prioritat en els que recaurà l'ajuda en el cas de possibles renúncies. L'òrgan instructor haurà de confirmar, quan es donen estos supòsits, que els suplents complixen els requisits de la convocatòria en eixe moment del procediment, així com que mantenen el programa de treball per al que van sol·licitar la beca i per al que van ser cridats a audició.
En el cas que la convocatòria no siga resolta en el termini previst anteriorment, s'entendran desestimades totes les sol·licituds, sense perjuí de l'obligació de l'Administració de resoldre expressament continguda en l'article 42 de la Llei 30/1992, de Règim Jurídic de les Administracions Públiques i del Procediment Administratiu Comú.
2. Les economies que puguen produir-se per l'aplicació d'allò que s'ha indicat en la present base, i sense que en cap cas la quantia de la totalitat de les beques a concedir puga excedir els 66.290 euros previstos en la línia de subvenció SE000070 del pressupost de l'Institut Valencià de la Música per al 2012, podran disposar-se per mitjà de nova resolució de la presidenta de l'Institut Valencià de la Música atenent-se en primer lloc el dret dels suplents referits en l'apartat anterior. En el cas que, atés el dret dels suplents, haguera romanent, podrà incrementar-se la quantitat concedida a algun dels beneficiaris o incloure a altres inicialment no contemplats com a suplents però que hagen obtingut la puntuació subsegüent segons l'orde de prioritat, podent superar-se en este cas els límits establits en la base tercera.
Octava. Publicació i notificació
La resolució de la convocatòria es publicarà en el Diari Oficial de la Comunitat Valenciana, en el tauler d'anuncis i en la pàgina web de l'Institut Valencià de la Música. En tot cas, es notificarà als beneficiaris de conformitat amb el que preveu l'article 58 de la Llei 30/1992, de Règim Jurídic de les Administracions Públiques i del Procediment Administratiu Comú.
Novena. Obligacions dels beneficiaris
1. Tots els beneficiaris d'estes beques estan obligats a:
a) Comunicar l'acceptació de la beca en el termini de 10 dies des de la notificació de la seua adjudicació i omplir la fitxa de manteniment de tercers que s'acompanyarà a la mateixa.
b) Complir el programa de treball proposat i començar les activitats per a les que va ser concedida la beca durant l'any 2012, i en tot cas, abans del 15 de novembre de 2012 per a les del curs acadèmic 2012/2013.
c) Si és el cas, comunicar per escrit, abans del 31 d'octubre de l'any 2012 la seua renúncia a la beca concedida, quan no siga possible el gaudi de la mateixa en les condicions previstes en estes bases o per qualsevol altre motiu.
d) Justificar documentalment el destí de l'ajuda en la forma indicada en el número u de la base desena i conservar els documents justificatius de l'aplicació de la beca rebuda, per a poder justificar el gasto d'acord amb els apartats f) i g) d'esta mateixa base i poder atendre les actuacions de comprovació i control.
e) Sol·licitar per escrit a la presidenta de l'Institut Valencià de la Música autorització per a realitzar qualsevol canvi significatiu en el desenrotllament del seu programa de treball, indicant els motius que determinen esta situació.
f) Presentar davant de l'Institut Valencià de la Música, en el termini màxim d'un mes a partir del moment en què finalitze el curs per al que havia sigut concedida la beca, i en tot cas abans del 30 de setembre de l'any 2013 certificació de les autoritats acadèmiques, professor o professors del centre on es van desenrotllar els estudis o bé del professor que haja impartit les classes de manera individualitzada i particular, que acredite la continuïtat i aprofitament de la labor realitzada.
g) A l'anterior certificació acadèmica s'acompanyarà una memòria detallada sobre el desenrotllament i realització del treball de perfeccionament per al que va ser concedida l'ajuda, així com una relació dels gastos produïts durant este període de temps, a la que s'acompanyarà els justificants de gasto, les factures originals, inclús electròniques i qualsevol altre document de valor probatori del gasto efectuat.
h) Reintegrar l'import de la beca, una vegada cobrada, i el pagament dels interessos de demora corresponents des del moment del pagament de l'ajuda fins a la data en què s'acorde la procedència del reintegrament, en els casos previstos en la base desena d'esta convocatòria, així com en els supòsits previstos en l'article 37 de la Llei 38/2003, General de Subvencions.
i) Comunicar les beques concedides per a la mateixa o semblant activitat, acreditant-ho per mitjà de còpia de la notificació rebuda, així com altres ingressos o recursos que servisquen per a finançar els cursos de perfeccionament musical.
j) Acreditar amb anterioritat a dictar-se la proposta de resolució de concessió de les beques l'estar al corrent de les seues obligacions tributàries i davant de la Seguretat Social, en els termes establits en la base quarta, 5, de la present convocatòria, llevat que s'aplique l'excepció continguda en l'Orde de 30 de maig de 1996 de la Conselleria d'Economia i Hisenda.
2. Els beneficiaris d'estes beques estan obligats, a més, a oferir un concert sempre que siguen requerits per a això per l'Institut Valencià de la Música, pel qual no percebran cap tipus d'ingrés extraordinari. A este efecte, al comunicar l'acceptació de la beca hauran de proposar a l'IVM les dates disponibles per a la realització del concert, que, en tot cas, haurà d'oferir-se l'any immediatament posterior al de gaudi de la beca. En el programa del concert que oferisquen, es recomana incloure una o més obres d'autors valencians, de resultar acadèmicament possible.
Igualment, hauran de donar l'adequada publicitat del caràcter públic de la beca rebuda, a través de l'Institut Valencià de la Música, en totes les activitats que exercisquen durant el període de gaudi de la mateixa, fent-ho constar així en el seu historial.
3. Els beneficiaris d'estes beques seran invitats a participar en les activitats que exercisca la Jove Orquestra de la Generalitat Valenciana, coincidents amb el període de duració de la beca, i en la seua corresponent especialitat.
4. Els beneficiaris se sotmetran a les actuacions de control financer que corresponen a la Intervenció General de la Generalitat, en relació amb l'ajuda concedida i hauran de col·laborar d'acord amb les obligacions contingudes en l'article 46 de la Llei 38/2003, General de Subvencions.
5. L'incompliment de les anteriors obligacions donarà lloc a l'exigència de les responsabilitats o a la imposició de les sancions que corresponguen, d'acord amb la legislació vigent.
Deu. Justificació i pagament de les beques
1. El pagament d'estes beques es realitzarà de la manera següent:
El 80% de l'import concedit amb la justificació prèvia del destí de la beca, per a la qual cosa els beneficiaris hauran de presentar davant de l'Institut Valencià de la Música document original que acredite haver realitzat el curs o estar realitzant-ho, subscrit per l'autoritat acadèmica del centre corresponent o pel professor de reconegut prestigi que haja acceptat impartir les classes de manera individualitzada. Esta justificació haurà de realitzar-se abans del 15 de novembre de l'any 2012. Les beques no pagades per falta de justificació seran anul·lades sense més tràmit a partir d'esta data, perdent els beneficiaris el dret al seu cobrament.
El 20% restant de l'import concedit a l'omplir l'obligació continguda en la base novena, 1, apartats f) i g), després de finalitzar el curs de perfeccionament per al que es va concedir l'ajuda.
2. Estes beques són incompatibles amb altres que pogueren concedir-se per altres organismes per a la mateixa o semblant activitat. Excepcionalment, es podran compatibilitzar quan la suma d'ambdós no excedira el 100% del pressupost contingut en l'estimació econòmica a què es fa referència en la base quarta, 3, f), i quan la situació econòmica dels sol·licitants haja quedat justificada degudament en l'expedient.
3. L'Institut Valencià de la Música podrà no abonar estes beques o exigir el reintegrament de les mateixes una vegada pagades amb els interessos de demora que procedisca, en els casos en què s'acredite que el beneficiari no reunia les condicions exigides en el moment de la seua concessió o quan es demostre l'incompliment d'alguna de les seues obligacions, especialment les citades en els apartats b), d), f) i g) del número 1 i número 2 de la base novena. Haurà de donar-se audiència prèviament a la persona interessada, d'acord amb l'exigència prevista en l'article 11 del Decret 132/2009, de 4 de setembre, del Consell, pel que es regula la concessió de beques.
Onze. Normativa supletòria
Per al no previst en les presents bases caldrà ajustar-se al que disposa la normativa bàsica aplicable en matèria de subvencions, procediment administratiu, administració electrònica i política de competència de la Unió Europea, així com al que establix el Decret 132/2009, de 4 de setembre, del Consell, pel que es regula la concessió de beques, excepte el capítol II del referit decret que no resulta d'aplicació al regir únicament per a les beques de pràctiques professionals.